《雨止送王侍郎》
宋代·李处权

南州春老雨如丝，刺眼青秧水满陂。
树湿黄莺看更好，溪浑白鹭立多时。
寸心折尽人千里，霜鬓凋残酒一卮。
我恐前身是匡鼎，幸公不厌解颐诗。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。